ઘોર બેદરકારી કોને કહેવાય? તેનું ઉત્તમ ઉદાહરણ અમદાવાદ શહેર પોલીસે પુરૂ પાડ્યું છે. લગભગ ચાર હજાર પરિવારને અસર કરતી ચાર હજાર સાયબર ક્રાઈમની અરજીઓ બે વર્ષ સુધી પડી રહેવા દેવાઈ અને અંતે ભરાવો થઈ પડતા ત્રણ દિવસનો એક સેમિનાર યોજી આ અરજીઓ લોકલ પોલીસ સ્ટેશનમાં મોકલી દેવાઈ હતી. સાયબર જ્ઞાનના ‘સંપૂર્ણ’ અભાવનો સ્વિકાર કરતી લોકલ પોલીસે પણ આ અરજીઓ બે-ત્રણ મહિના પડી રહેવા દીધી અને હવે તેમાં પોલીસ ફરિયાદ નોંધાવાનું શરૂ કર્યું છે. આ ઘટનાને સાયબર એક્સપર્ટ ઘોડા છુટી ગયા પછી તબેલાને તાળા મારવા જેવી ગણાવી રહ્યાં છે. તેનું કારણ ઘણી અરજીઓ બે વર્ષ જુની છે જેમાં આઈ.ટી લોગ કે ફોન ડિટેઈલ્સ મેળવવી હવે પોલીસ માટે લગભગ અશક્ય બની ગયું છે.